คลังยันบริโภคฟื้นตัว ชูแวตเม.ย.ขยายตัวดี
คลังชี้บริโภคฟื้นตัวต่อเนื่อง ชี้สัญญาณจากแวตขยายตัวดี
27 พ.ค. 2558

คลังชี้บริโภคฟื้นตัวต่อเนื่อง ชี้สัญญาณจากแวตขยายตัวดี
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า เศรษฐกิจไทยฟื้นตัวดีต่อเนื่อง เห็นได้จากการบริโภคที่ฟื้นตัวได้ดี การเก็บภาษีมูลค่าเพิ่ม (แวต) จากการบริโภคเติบโตถึง 12.7% แม้ว่าจะน้อยกว่าเดือนก่อนหน้าที่โต 20.1% แต่เพราะเดือน เม.ย. มีวันหยุดยาว ทำให้ธุรกรรมทางเศรษฐกิจน้อยกว่าปกติ
ทั้งนี้ การดูการฟื้นตัวของเศรษฐกิจต้องดูการขยายตัวของแวตจากการบริโภค ไม่สามารถดูจากการเก็บแวตภาพรวมทั้งหมดได้ เนื่องจากการเก็บแวตได้รับผลกระทบจากราคาน้ำมันที่ลดลงมาก จากที่คาดว่าอยู่ที่ 100 เหรียญสหรัฐ/บาร์เรล แต่ตอนนี้อยู่ที่ประมาณ 50 เหรียญสหรัฐ/บาร์เรลเท่านั้น
นอกจากนี้ การเก็บแวตจากการบริโภคเป็นรายภาค พบว่า ทั้งภาคเหนือ กลาง อีสาน และภาคใต้ขยายตัวจากเดือนก่อนหน้าทั้งหมด มีเพียงภาคตะวันตกที่แวตติดลบ 9.5% จากเดือนก่อนหน้าที่ขยายตัวได้ 3% สำหรับภาคตะวันออกและกรุงเทพฯ การเก็บแวตขยายตัวลดลง โดยภาคตะวันออกเก็บแวตเดือน เม.ย.เพิ่ม 20.4% จากเดือนก่อนหน้าที่ขยายตัว 70.4% ส่วนกรุงเทพฯ และปริมณฑลขยายตัว 11.8% จากเดือนก่อนหน้า 17%
“ปีนี้เศรษฐกิจไทยมีการท่องเที่ยวที่ยังขยายตัวได้สูง อัตราการเข้าพักเฉลี่ยของนักท่องเที่ยว เดือน เม.ย. อยู่ที่ระดับ 70.9%” นายกฤษฎา กล่าว